Patrick Kristensen er tilbage i de danske mestres trup, når AaB fredag aften tager imod Randers på Nordjyske Arena. Det bliver en kamp, hvor AaB skal komme sig over et par skuffende kampe med først en afklapsning i Rumænien og derefter et nederlag til FC Vestsjælland. - Som hold har Randers med stor disciplin formået at tippe de tætte kampe over til egen fordel, og der venter os helt sikkert en vanskelig opgave i morgen, siger Kent Nielsen til AaB's hjemmeside og fortsætter: - For vores vedkommende handler det om at være hurtigt spillende med få berøringer og masser af bevægelse. For at bryde Randers' organisation skal vi spille direkte, mens vi defensivt skal matche deres fysik omkring standardsituationer og indlæg. Vores fokus er at præstere optimalt, og gør vi det, vil vi også gøre det svært for Randers, siger han. AaB's trup mod Randers ser således ud: 1. Nicolai Larsen, 2 Patrick Kristensen, 5 Kenneth Emil Petersen, 7 Thomas Enevoldsen, 8 Rasmus Würtz, 9 Thomas Augustinussen, 11 Nicklas Helenius, 14 Mathias Wichmann, 15 Gilli Sørensen, 18 Anders K. Jacobsen, 19 Søren Frederiksen, 20 Henrik Dalsgaard, 21 Kasper Risgård, 22 Carsten Christensen, 23 Nicolaj Thomsen, 26 Rasmus Thelander, 28 Viktor Ahlmann, 30 Andreas Bruhn og 32 Kasper Pedersen. AaB's har stadig Jakob Ahlmann, Rasmus Jönsson, Mathias Thrane, Frederik Børsting og Lukas Spalvis ude med skader.

Referat:
AaB skal fredag rejse sig ovenpå et par dårlige kampe.